|  |
| --- |
| Корпоративни комуникации |
| А1 България |
| 0882 201 215 |
| http://www.а1.bg |
| http://www.facebook.com/A1Bulgaria |

София,

27.05.2024 г.

**UEFA Шампионска лига остава в ефира на MAX Sport през следващите 3 сезона**

* *А1 България поднови правата за излъчване на UEFA Лига Европа и UEFA Лига на конференциите до 2027 г.*
* *UEFA Шампионска лига, UEFA Лига Европа и UEFA Лига на конференциите от сезон 2024/25 ще следват нов формат.*
* *Новият формат ще даде възможност на отборите да се изправят срещу по-широк спектър от противници.*

Каналите MAX Sport на А1 ще продължат да бъдат дом на най-интересния комерсиален футболен турнир в света – UEFA Шампионска лига – и през следващите три сезона. От този август турнирът ще следва нов формат, за да стане по-атрактивен и конкурентен. A1 притежава също и правата за част от футболните двубои от UEFA Лига Европа и UEFA Лига на конференциите.

От 2018 година насам спортните канали на А1 включват топ сблъсъци от UEFA Шампионска лига във вторниците, както и финалния двубой за трофея. През следващите три сезона всеки вторник по MAX Sport зрителите ще могат да гледат най-интересните срещи от надпреварата. Освен това в първия кръг от всеки сезон ще се играят и допълнителни мачове в четвъртък, част от които ще бъдат излъчвани по MAX Sport.

От сезон 2024/25 36 клуба (с 4 повече от предишния формат) ще участват в груповата фаза на турнира UEFA Шампионска лига. Новият формат дава възможност на 36-те отбора да участват в една обща група от въпросните 36 отбора, като всеки от участниците ще играе по 8 мача срещу 8 различни съперника (4 като домакин и 4 като гост), вместо досегашните 6 мача срещу 3 съперника. Това ще им даде шанс да се изправят срещу по-широк кръг от противници.

Първите осем отбора след груповата фаза ще преминат директно към елиминации. Клубовете, класирани между девето и 24-то място, ще вземат участие в плейофен кръг, за да спечелят място на осминафиналите, а останалите ще бъдат елиминирани. Отстранените от UEFA Шампионска лига клубове вече няма да продължават участието си в UEFA Лига Европа.

А1 притежава и правата за част от срещите от втория по сила и престиж европейски клубен турнир – UEFA Лига Европа. По традиция двубоите в UEFA Лига Европа се провеждат само в четвъртъците, като часовите диапазони са подобни на тези в UEFA Шампионска лига – 19:45 часа и 22:00 часа. Въпреки това, от сезон 2024/25, ще има кръг, който ще се играе ексклузивно само в сряда и част от мачовете ще бъдат излъчени по MAX Sport. А1 разполага с правата за излъчване и на мачовете от UEFA Лига на конференциите.

Подобно на UEFA Шампионска лига форматите на UEFA Лига Европа и UEFA Лига на конференциите също ще се променят от сезон 2024/25. Същите промени ще важат и за UEFA Лига Европа - осем мача с осем различни съперника. В UEFA Лига на конференциите всеки отбор ще има шест мача с шест различни съперника. И трите турнира ще включват 36 отбора.

По отношение на програмата на трите турнира: мачовете от първа фаза на UEFA Шампионска лига и UEFA Лига Европа ще се играят от септември до януари, докато мачовете от UEFA Лига на конференциите са насрочени от септември до декември. Всеки клубен турнир на UEFA ще включва ексклузивна седмица, по време на която няма да има мачове от другите два турнира.

Към момента в богатото портфолио на А1 от права за спортни събития се включват редица интересни първенства и турнири от света на спорта. От футбола това са UEFA Шампионска лига, UEFA Лига Европа, UEFA Лига на конференциите, испанската LaLiga, , Купата на Франция, Купата на Турция, Copa Libertadores, Copa Sudamericana. В спортните канали на А1 се излъчват и всички най-интересни тенис турнири на ATP, баскетболното първенство на България (НБЛ) и турнира за купата, баскетболната Евролига, волейболното първенство на България (НВЛ) и турнира за купата, волейболната Лига на нациите, лекоатлетическата Диамантена лига, хокейната NHL, феновете на моторните спортове се радват на преките излъчвания на стартовете на MotoGP, WRC, NASCAR, а тези на бойните – на галавечерите на UFC.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2023 г. A1 България отчита приходи от 749,7 млн. евро, а сравнимата EBITDA e* *303,7 млн. евро.*

***A1 Group*** *е водещ телекомуникационен доставчик в Централна и Източна Европа с повече от 29 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2023 година възлизат на 5,3 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*